รองปลัดกระทรวง อว. ร่วมเปิดค่ายสร้างเครือข่ายด้านวิทยาศาสตร์สำหรับเยาวชนในกลุ่มประเทศอาเซียน+3 ในโครงการค่ายวิทยาศาสตร์เยาวชน The 8th ASEAN Plus Three Junior Science (APTJSO#3)
วันที่ (10 มิถุนายน 2562) องค์การพิพิธภัณฑ์วิทยาศาสตร์แห่งชาติ (อพวช.) กระทรวงการอุดมศึกษา วิทยาศาสตร์ วิจัยและนวัตกรรม ร่วมกับ สำนักงานพัฒนาวิทยาศาสตร์และเทคโนโลยีแห่งชาติ (สวทช.) สถาบันส่งเสริมการสอนวิทยาศาสตร์และเทคโนโลยี (สสวท.) สมาคมวิทยาศาสตร์แห่งประเทศไทย ในพระบรมราชูปถัมภ์ และ ASEAN+3 Center for the Gifted in Science (ACGS), Korea จัดโครงการค่ายวิทยาศาสตร์เยาวชน The 8th ASEAN Plus Three Junior Science (APTJSO#3) ขึ้น เพื่อส่งเสริมและพัฒนาศักยภาพด้านวิทยาศาสตร์และเทคโนโลยีให้กับเยาวชนและแลกเปลี่ยนประสบการณ์ พร้อมสร้างเครือข่ายระหว่างกลุ่มเยาวชนของอาเซียน หวังต่อยอดเยาวชนไทยสู่เวทีนานาชาติ โดยได้รับเกียรติจาก นายปฐม สวรรค์ปัญญาเลิศ รองปลัดกระทรวงการอุดมศึกษา วิทยาศาสตร์ วิจัยและนวัตกรรม เป็นประธานกล่าวเปิดพิธี และ ผศ.ดร.รวิน ระวิวงศ์ ผู้อำนวยการองค์การพิพิธภัณฑ์วิทยาศาสตร์แห่งชาติ เป็นผู้กล่าวต้อนรับ ณ ห้องประชุมยูเรก้า อาคารสำนักงาน องค์การพิพิธภัณฑ์วิทยาศาสตร์แห่งชาติ เทคโนธานี ต.คลองห้า อ.คลองหลวง จ.ปทุมธานี
นายปฐมฯ กล่าวว่า โครงการค่ายวิทยาศาสตร์เยาวชน The 8th ASEAN Plus Three Junior Science (APTJSO#3) จัดขึ้นเพื่อให้เยาวชนได้พัฒนาทักษะการเรียนรู้ทางด้านวิทยาศาสตร์ รวมทั้งสร้างประสบการณ์การทำงานร่วมกันเป็นทีมในค่ายฯ และสร้างแรงบันดาลใจให้เยาวชนได้สนใจในด้านวิทยาศาสตร์ เทคโนโลยีและนวัตกรรม พร้อมส่งเสริมและเตรียมความพร้อมให้เยาวชนไทยเข้าสู่เวทีนานาชาติต่อไป
ผศ.ดร.รวินฯ กล่าวว่า อพวช. มีภารกิจในการสร้างความตระหนักด้านวิทยาศาสตร์และเทคโนโลยีให้กับเยาวชน เพื่อส่งเสริมการสร้างสังคมวิทยาศาสตร์อันเป็นพื้นฐานที่สำคัญต่อการพัฒนาประเทศอย่างยั่งยืน การสนับสนุนในการจัดค่ายวิทยาศาสตร์สำหรับเยาวชนได้ดำเนินการมาอย่างต่อเนื่อง สำหรับโครงการค่ายวิทยาศาสตร์เยาวชน The 8th ASEAN Plus Three Junior Science (APTJSO#3) ถูกริเริ่มจัดโดยองค์กร ASEAN+3 Center for the Gifted in Science (ACGS), Korea ประเทศสาธารณรัฐเกาหลี ตั้งแต่ปี พ.ศ. 2555 ซึ่งเป็นงานประชุมเยาวชนระดับมัธยมศึกษาตอนต้นของผู้มีอัจฉริยภาพด้านวิทยาศาสตร์จากกลุ่มประเทศอาเซียน เพื่อเตรียมความพร้อมให้กับเยาวชนด้านวิทยาศาสตร์ได้มีโอกาสในการพัฒนาศักยภาพของตนเองและแลกเปลี่ยนประสบการณ์ รวมถึงสร้างเครือข่ายระหว่างกลุ่มเยาวชนด้วยกัน
สำหรับโครงการค่ายวิทยาศาสตร์เยาวชนอาเซียน The 8th ASEAN Plus Three Junior Science Odyssey (APTJSO#8) ครั้งที่ 8 จะถูกจัดขึ้นระหว่างวันที่ 9 – 14 มิถุนายน 2562 ณ อพวช. ต.คลองห้า อ.คลองหลวง จ.ปทุมธานี โดยจะมีพิธีปิดและมอบรางวัลในวันที่ 14 มิถุนายน 2562 นี้ ต่อไป